-----------------------------------------------------------------------
  6. โครงการในอนาคต

  -----------------------------------------------------------------------

6.1 บริษัท จัสมิน ซับมารีน เทเลคอมมิวนิเคชั่น จำกัด

บริษัทได้เสนอทีโอที
ขอนำวงจรในโครงข่ายเคเบิ้ลใยแก้วนำแสงใต้น้ำโครงการฝั่งทะเลตะวันออกในส่วนที่เหลือจากการส่งมอบและใช้งานของทีโอทีไปแสวงหารายได้
โดยแบ่งส่วนแบ่งรายได้ให้ทีโอที ซึ่งได้รับความเห็นชอบจากคณะกรรมการของทีโอทีแล้วเมื่อวันที่ 18
ธันวาคม 2546
และเปิดให้บริการแก่ลูกค้ารายอื่นที่มีความประสงค์จะใช้วงจรสื่อสารผ่านระบบเคเบิ้ลใยแก้วนำแสงใต้น้ำได้แล้วในปัจจุบัน
จนถึงสิ้นสุดระยะเวลาสัมปทานปี 2554
โดยมีกลุ่มลูกค้าเป้าหมายเป็นองค์กรที่ให้บริการโทรศัพท์พื้นฐาน โทรศัพท์มือถือ อินเตอร์เนต
องค์กรขนาดใหญ่ที่มีสาขาอยู่ต่างจังหวัด เป็นต้น ที่ต้องการช่องสัญญาณสำรองที่มีเสถียรภาพสูง
สำหรับอุปกรณ์ในโครงข่ายที่มีความจำเป็นต้องติดตั้งเพิ่มเติม
บริษัทจะเป็นผู้ลงทุนเพื่อขยายวงจรรองรับการใช้งานที่เพิ่มขึ้นของลูกค้าที่มาใช้บริการวงจรเช่า
และการให้บริการนี้จะช่วยให้บริษัทมีรายได้ใหม่เพิ่มขึ้นจากเดิมที่ได้รับจากงานสัมปทาน

6.2 บริษัท อคิวเมนท์ จำกัด

1. โครงการสัญญาร่วมลงทุนจัดตั้งระบบสื่อสารภายในประเทศด้วยดาวเทียม (TDMA)

สืบเนื่องจากอายุสัมปทานโครงการที่หมดลงในปี 2549 นั้น
บริษัทได้ทำการเสนอขยายและปรับปรุงโครงข่ายเดิมให้มีเทคโนโลยีที่ทันสมัยและมีประสิทธิภาพสูงกว่าเดิม
สามารถรองรับการใช้งานได้หลากหลาย ซึ่งยังอยู่ในการพิจารณาของทีโอที

2. โครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม (ISBN)

เนื่องจากบริษัทมีลูกค้าที่ยังใช้บริการอยู่เป็นจำนวนมาก จึงได้เสนอขอดำเนินงานโครงการนี้ต่อ
ซึ่งยังอยู่ในการพิจารณาของทีโอที

3.
โครงการสัญญาเช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม

เนื่องจากอายุสัมปทานโครงการที่จะหมดลงในปี 2549
บริษัทจึงได้เสนอปรับปรุงโครงข่ายโดยใช้เทคโนโลยี iPSTAR มาใช้ทดแทนเทคโนโลยีเดิม
ซึ่งจะทำให้มีค่าใช้จ่ายในการให้บริการลดลง ซึ่งอยู่ในการพิจารณาของทีโอที

4. บริการโทรศัพท์ผ่านอินเตอร์เนต (VOIP)

เมื่อเดือนสิงหาคม 2548 บริษัทได้รับใบอนุญาตในการให้บริการอินเตอร์เนตประเภทที่หนึ่ง จาก
กทช. ทำให้ตั้งแต่ปี 2549 เป็นต้นไปบริษัทสามารถให้บริการ VoIP (Voice Over IP) ประเภท
PC to PC และ PC to Phone ได้
ซึ่งปัจจุบันบริษัทมีความพร้อมจากฐานของพันธมิตรในหลายประเทศ ได้แก่ จีน ไต้หวัน ฮ่องกง
มาเลเซีย และสิงคโปร์
โดยในเบื้องต้นบริษัทจะเริ่มให้บริการในกลุ่มลูกค้าที่ใช้บริการอินเตอร์เนตไร้สาย (WiFI)
ของบริษัทตามโรงแรม หรือรีสอร์ท ระดับ 4 ถึง 5 ดาว ก่อน ซึ่งมีอยู่จำนวนมากทั่วประเทศ
จากนั้นจะขยายฐานลูกค้าไปยังกลุ่มบริษัท, องค์กร และลูกค้าทั่วไป

5. บริการอินเตอร์เนตเกตเวย์ระหว่างประเทศ (International Internet Gateway :
IIG)

จากการที่ผู้ให้บริการอินเตอร์เนต (Internet Services Provider : ISP) รายต่างๆ
ในประเทศไทย มักจะพบปัญหาเกี่ยวกับบริการอินเตอร์เนตเกตเวย์ระหว่างประเทศ
จากผู้ให้บริการรายใหญ่ (และผูกขาดเพียงรายเดียว) ในปัจจุบันอยู่บ่อยครั้ง
ทั้งปัญหาทางด้านช่องสัญญาณที่มีไม่เพียงพอ, ขยายไม่ทันต่อความต้องการ
และปัญหาวงจรสัญญาณเสียหายขัดข้อง
อันเป็นผลให้ผู้ให้บริการอินเตอร์เนตได้รับการร้องเรียนจากลูกค้าเป็นอย่างมาก
โดยไม่มีทางเลือกอื่นแต่อย่างใด
เพราะในอดีตยังมีการผูกขาดทางด้านบริการอินเตอร์เนตเกตเวย์ระหว่างประเทศ

บริษัทในฐานะที่เป็นหนึ่งในผู้ได้รับใบอนุญาตการให้บริการอินเตอร์เนตแบบที่หนึ่ง จาก กทช.
ก็คงจะต้องประสบปัญหาข้างต้นด้วยเช่นกัน จวบจนกระทั่งในปัจจุบันทาง กทช.
ได้เปิดโอกาสให้สามารถยื่นขอใบอนุญาตการให้บริการอินเตอร์เนตเกตเวย์ระหว่างประเทศแบบที่สองได้
ทางบริษัทได้เล็งเห็นความสำคัญของการแข่งขันอย่างเสรีและเป็นธรรมของบริการดังกล่าว
เพื่อยกระดับการให้บริการอินเตอร์เนตโดยรวมของประเทศให้มีคุณภาพที่ดี
และมีความน่าเชื่อถือมากยิ่งขึ้น
บริษัทจึงมีความประสงค์จะเปิดบริการอินเตอร์เนตเกตเวย์ระหว่างประเทศ
โดยส่วนหนึ่งเพื่อรองรับการใช้งานของบริษัทเอง (ในฐานะผู้ให้บริการอินเตอร์เนตรายหนึ่ง)
และผู้ให้บริการอินเตอร์เนตรายอื่นๆ ด้วย รวมถึงองค์กรภาคการศึกษาหรือองค์กรต่างๆ
ที่ประสงค์จะใช้บริการอินเตอร์เนตเกตเวย์ระหว่างประเทศด้วยเช่นกัน

6. บริการโทรศัพท์ระหว่างประเทศ (International Calling Card)

ในช่วงกลางปี 2548 บริษัทได้ยื่นขอใบอนุญาตจาก กทช.
เพื่อให้บริการบัตรโทรศัพท์ระหว่างประเทศ (International Calling Card) ซึ่งคาดว่า
กทช. จะออกใบอนุญาตให้ภายในปี 2549 นี้
โดยบริษัทจะมุ่งเน้นให้บริการนี้กับกลุ่มนักท่องเที่ยวคนไทยที่เดินทางไปต่างประเทศ
หรือกลุ่มนักท่องเที่ยวต่างประเทศที่เดินทางมาประเทศไทย
ทั้งนี้บริษัทคาดว่ารายได้จากบริการโทรศัพท์ผ่านอินเตอร์เนตและโทรศัพท์ระหว่างประเทศนี้จะมีแนวโน้มเพิ่มมากขึ้นและจะเป็นแหล่งรายได้สำคัญของบริษัทในอนาคต

7. บริการโทรทัศน์แบบบอกรับสมาชิกโครงข่ายเคเบิ้ล (Cable TV)

เพื่อเพิ่มโอกาสให้ประชาชนทั่วไปสามารถรับทราบข้อมูลข่าวสารความรู้ และสาระบันเทิงอย่างทั่วถึง
ด้วยราคาค่าบริการที่คุ้มค่า
บริษัทจึงได้เตรียมโครงการบริการโทรทัศน์แบบบอกรับสมาชิกผ่านโครงข่ายเคเบิ้ล
ทั้งนี้บริษัทได้เข้าร่วมเครือข่ายเคเบิ้ลทีวีของกรมประชาสัมพันธ์ เมื่อวันที่ 15 ตุลาคม 2547
โดยได้รับอนุญาตจากกรมประชาสัมพันธ์ในการให้บริการแก่ประชาชนในเขต จังหวัดกรุงเทพมหานคร
สมุทรปราการ นนทบุรี และปทุมธานี และคาดว่าจะให้บริการได้ กลางปี 2548
แต่เนื่องจากการจัดตั้งคณะกรรมการกิจการกระจายเสียงและกิจการโทรทัศน์แห่งชาติ (กสช.)
ยังไม่แล้วเสร็จ ทำให้โครงการของบริษัทจึงยังไม่สามารถให้บริการได้
ทั้งนี้บริษัทคาดว่าหากการจัดตั้ง กสช. แล้วเสร็จ
บริษัทจะสามารถพร้อมให้บริการได้ภายในระยะเวลา 8–10 เดือน

8. บริการระบบส่งสัญญาณภาพดิจิตอลผ่านเครือข่ายอินเตอร์เนต (IP Camera)

เป็นบริการระบบรักษาความปลอดภัยด้วยการตรวจจับความเคลื่อนไหวผ่านกล้องดิจิตอลจากระยะไกล
ซึ่งเหมาะสำหรับที่อยู่อาศัย, สำนักงาน และโรงงานต่างๆ
ทั้งนี้บริษัทคาดว่าจะสามารถพร้อมให้บริการได้ประมาณไตรมาสที่ 2 ของปี 2549 นี้